Για άλλες χρήσεις, δείτε: Άρης.
Συντεταγμένες: 34°42′03″N 33°01′22″E﻿ / ﻿34.700905°N 33.022688°E﻿ / 34.700905; 33.022688

Ο **Άρης Λεμεσού** είναι ένα κυπριακό αθλητικό σωματείο με έδρα τη Λεμεσό. Διαθέτει τμήματα ποδοσφαίρου, πετοσφαίρισης, πιγκ πογκ, σκακίου, φούτσαλ και μπόουλινγκ, με κυριότερο αθλητικό τμήμα αυτό του ποδοσφαίρου. Παλαιότερα διέθετε και ομάδα καλαθοσφαίρισης. Επιπρόσθετα, διέθετε και χορωδία η οποία ήταν γνωστή και εκτός Κύπρου.

Ίδρυση
------

Την περίοδο Οκτωβρίου-Νοεμβρίου 1930 εμφανίστηκαν στη Λεμεσό δύο ποδοσφαιρικές ομάδες. Η μία ομάδα ονομαζόταν «Σούλι» και είχε ως έμβλημα το ελληνικό τσαρούχι. Η δεύτερη ομάδα ονομαζόταν Α.Π.Ο.Λ. (Αθλητικός Ποδοσφαιρικός Όμιλος Λεμεσού) και ήταν γνωστή και ως «Απόλλωνας» (όχι ο σημερινός Απόλλωνας Λεμεσού). Στις 25 Σεπτεμβρίου 1932 οι δύο ομάδες συγχωνεύτηκαν δημιουργώντας σύλλογο με την ονομασία **Αθλητικός Μουσικός Σύλλογος «Άρης» Λεμεσού**. Ως έτος ίδρυσης της ομάδας θεωρείται το 1930, έτος δημιουργίας των δύο ομάδων που συγχωνεύτηκαν για να δημιουργηθεί ο Άρης. Επιπρόσθετα, στον Άρη εντάχθηκαν και ποδοσφαιριστές του διαλυθέντος σωματείου Ποσειδώνας Λεμεσού.

Ως χρώματα της ομάδας επιλέχθηκαν το πράσινο και το άσπρο.

Ποδοσφαιρική ομάδα
------------------

Κύριο λήμμα: Άρης Λεμεσού (ποδόσφαιρο ανδρών)
Ο Άρης αποτελεί ένα από τα ιδρυτικά μέλη της Κυπριακής Ομοσπονδίας Ποδοσφαίρου (ΚΟΠ). Ο Άρης έχει κατακτήσει 1 Πρωτάθλημα Κύπρου. Ήταν επίσης μια φορά φιναλίστ του κυπέλλου, ενώ έχει κατακτήσει πέντε φορές το πρωτάθλημα Β΄ κατηγορίας. Έχει 53 συμμετοχές στην Α΄ κατηγορία Κύπρου, όντας στην όγδοη θέση στη σχετική κατάταξη.

Έδρα του Άρη από την ίδρυση του έως το 1975 ήταν το παλιό ΓΣΟ στη Λεμεσό. Το παλιό ΓΣΟ χρησιμοποιούσαν ως έδρα του και οι ομάδες Σούλι και ΑΠΟΛ από τις οποίες προέκυψε ο Άρης. Από το 1975 μέχρι και τον Νόεμβριο του 2022 ο Άρης χρησιμοποιούσε ως έδρα το Τσίρειο Στάδιο όπου και μετεγκαταστάθηκε στο νέο ποδοσφαιρικό γήπεδο Άλφαμεγα.

### Τίτλοι-Διακρίσεις

* Πρωτάθλημα Κύπρου
	+ Πρωταθλητής (1): 2022-23

* Κύπελλο Κύπρου:
	+ Φιναλίστ (1): 1989
* Β΄ Κατηγορία:
	+ Πρωταθλητής (5): 1954, 1956, 1994, 2011, 2013

Πετοσφαίριση
------------

Κύριο λήμμα: Άρης Λεμεσού (πετοσφαίριση)
Η πετοσφαιρική ομάδα ανδρών του Άρη συμμετέχει στη Β΄ κατηγορία. Έχει κατακτήσει μία φορά το κύπελλο Β΄ κατηγορίας ενώ ήταν άλλες τρεις φορές φιναλίστ.

### Τίτλοι-Διακρίσεις

* Κύπελλο Β΄ Κατηγορίας:
	+ Κυπελλούχος (1): 2012

Μουσικός όμιλος
---------------

Ο Άρης ήταν το μόνο αθλητικό σωματείο της Κύπρου που διατηρούσε χορωδία. Η χορωδία ιδρύθηκε το 1938 από το Σόλωνα Μιχαηλίδη, ο οποίο τη διεύθυνε μέχρι το 1956 (αποχώρησε για να αναλάβει τη διεύθυνση της Κρατικής Ορχήστρας Θεσσαλονίκης). Το 2016 η χορωδία απέκτησε δική της νομική υπόσταση ως σωματείο με το όνομα «Χορωδία ΑΡΗΣ Λεμεσού» αθλητικός μουσικός μορφωτικός σύλλογος.

Το ρεπερτόριο της περιλαμβάνει κάθε είδος χορωδιακής μουσικής (από κλασσικά έργα έως δημοτικά τραγούδια). Η χορωδία συμμετείχε και συμμετέχει σε καλλιτεχνικές εκδηλώσεις εντός και εκτός Κύπρου. Έχει δώσει συναυλίες και παραστάσεις σε: Ελλάδα, Γερμανία, Βουλγαρία, Πολωνία, Γαλλία, Αυστρία και Βέλγιο. Ακόμη, έλαβε μέρος στο Φεστιβάλ Χορωδιακής Μουσικής του Άρνεμ στην Ολλανδία και στο Φεστιβάλ του Χλαγκόχλεν της Ουαλίας. Επιπρόσθετα, έχει διοργανώσει μέχρι τέσσερα ευρωπαϊκά χορωδιακά φεστιβάλ με συμμετοχή ευρωπαϊκών και ελληνικών χορωδιών.

Παραπομπές
----------

1. ↑  Μελετίου 2011, σελ. 21
2. 1 2  «Το πρώτο παιχνίδι στην ιστορία του Άρη». *goal.com.cy*. 28 Ιουλίου 2016. Αρχειοθετήθηκε από το πρωτότυπο στις 4 Φεβρουαρίου 2017. Ανακτήθηκε στις 4 Φεβρουαρίου 2017.
3. 1 2  «ΑΡΗΣ (1930-1954)». *Αθλητική*: σελ. 3. 4 Οκτωβρίου 1954.
4. ↑  «ΑΡΗΣ ΛΕΜΕΣΟΥ». ΚΟΠ. Αρχειοθετήθηκε από το πρωτότυπο στις 15 Αυγούστου 2014. Ανακτήθηκε στις 15 Αυγούστου 2014.
5. ↑  «Η ιστορία των σωματείων μας». *Φίλαθλος*: σελ. 5. 20 Απριλίου 1970.
6. ↑  Μελετίου 2011, σελ. 38
7. 1 2  «ΧΟΡΩΔΙΑ ΑΡΗΣ ΛΕΜΕΣΟΥ». syntonistiko.com. Αρχειοθετήθηκε από το πρωτότυπο στις 8 Νοεμβρίου 2015. Ανακτήθηκε στις 15 Αυγούστου 2014.
8. 1 2  «Χορωδία Άρης Λεμεσού». *www.arischoir.eu*. Αρχειοθετήθηκε από το πρωτότυπο στις 8 Νοεμβρίου 2015. Ανακτήθηκε στις 8 Νοεμβρίου 2015.
9. ↑  «Η χορωδία έφυγε από το σωματείο και έκανε δικό της σωματείο, «Χορωδία ΑΡΗΣ Λεμεσού»». 22 Φεβρουαρίου 2016. Αρχειοθετήθηκε από το πρωτότυπο στις 25 Μαΐου 2016. Ανακτήθηκε στις 25 Μαΐου 2016.
10. ↑  «Αυτονομήθηκε η«Χορωδία ΑΡΗ Λεμεσού»». *ΡΕΠΟΡΤΕΡ*. Αρχειοθετήθηκε από το πρωτότυπο στις 4 Ιουνίου 2016. Ανακτήθηκε στις 4 Ιουνίου 2016.

Βιβλιογραφία
------------

* Γαβριηλίδης, Μιχάλης· Παπαμωυσέως, Στέλιος (2001). *Ένας αιώνας Κυπριακό ποδόσφαιρο*. Λευκωσία: Ο Συγγραφέας. ISBN 9963-8720-1-8.
* Μελετίου, Γιώργος (2011). *Κυπριακό ποδόσφαιρο 1900-1960*. Λευκωσία: Power Publishing. ISBN 978-9963-688-87-6.
* Παπαμωυσέως, Στέλιος (2013). *Από την ενοποίηση... στ' αστέρια (Κυπριακό ποδόσφαιρο 1953-2013)*. Λευκωσία: Ο Συγγραφέας.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Άρης Λεμεσού** |

* Ιστοσελίδα οπαδών Άρη Λεμεσού
* Άρης στο Facebook
* «Η ιστορία και η εξέλιξη στα σήματα των κυπριακών ομάδων». *ΡΕΠΟΡΤΕΡ*. Αρχειοθετήθηκε από το πρωτότυπο στις 4 Ιουλίου 2017. Ανακτήθηκε στις 4 Ιουλίου 2017.